**วันอาทิตย์ที่ 19 มีนาคม 2023**

**คำเทศนาชุด:** **จากไม้กางเขนสู่บัลลังก์ ตอนที่** **1** – **การเสด็จเข้าสู่กรุงเยรูซาเล็มอย่างมีชัย**

การเสด็จเข้าสู่กรุงเยรูซาเล็มขององค์พระเยซูคริสต์ เป็นการประกาศว่าพระองค์ทรงเป็นพระเมสสิยาห์ เป็นองค์จอมกษัตริย์ที่พระเจ้าทรงส่งมาเพื่อปลดปล่อยและปกครองชาวยิว เป็นกษัตริย์ที่พวกเขารอคอย ซึ่งพระเจ้าได้ทรงตรัสสัญญากับพวกเขาผ่านทางผู้เผยพระวจนะหลายต่อหลายท่าน รวมทั้งเศคาริยาห์ - เศคาริยาห์ 9:9, มธ 21:1-15

1. มีคน 2 กลุ่มอยู่ต่อหน้าการเสด็จมาของพระเยซู ในฐานะกษัตริย์ - มัทธิว 21:1-15
   1. คนที่ยอมรับพระองค์ในฐานะกษัตริย์ ต้อนรับพระองค์ด้วยความตื่นเต้น ยินดี - มัทธิว 21:14
   2. คนที่ปฏิเสธและวิพากษ์วิจารณ์พระองค์ - มัทธิว 21:15
2. เมื่อท่านยอมรับพระองค์ในฐานะกษัตริย์ ท่านจะได้รับอะไร?
   1. ท่านต้องถอดเสื้อคลุมออก ถ่อมใจลง ยอมรับพระเยซูในฐานะองค์จอมกษัตริย์ เพื่อให้พระองค์ปกครอง ครอบครองชีวิตของเรา - มัทธิว 21:7-9
   2. ท่านจะได้ร่วมขบวนสรรเสริญพระองค์ รับชีวิตแห่งชัยชนะเข้ามา และดำเนินไปกับชัยชนะ – 2 โครินธ์ 2:14, สดุดี 23:3-5
3. ท่านจะรับพระองค์ในฐานะองค์จอมกษัตริย์ได้อย่างไร? - มัทธิว 11:1-5

พระเยซูตรัสตอบว่า “จงกลับไปรายงานสิ่งที่ท่านได้ยิน ได้เห็นแก่ยอห์น”

* 1. ได้ยิน “พระวจนะ” เราจะต้องให้พระวจนะเป็นกษัตริย์ปกครองเรา ความคิดเรา ทัศนคติของเรา การตัดสินใจ การกระทำของเรา ให้พระวจนะปกครองและครอบครองชีวิตเรา โดยการทำตามพระวจนะในทุกด้านของชีวิต - อิสยาห์ 55:9, 11, สดุดี 119:10-11, สดุดี 119:59, สดุดี 119:96, 98, สดุดี 119:105-106, สดุดี 119:130
  2. ได้เห็น “ชีวิตที่เป็นพยาน” คือ การที่เราจะต้องมีชีวิต และใช้ชีวิตอยู่ท่ามกลางผู้เชื่อ ไม่ขาดการประชุมคริสตจักร ไม่ขาดกลุ่มแคร์ เข้าร่วมทุกกิจกรรมของคริสตจักร เพื่อจะได้เห็นชีวิตที่เต็มไปด้วยพระพร เต็มไปด้วยชัยชนะที่เป็นพยานให้กับการเป็นองค์จอมกษัตริย์ในชีวิตของบรรดาพี่น้องในคริสตจักร - มธ 12:49-50 , 3 ยอห์น 1:2-4

**สรุป**: เมื่อท่านถ่อมใจยอมรับการเสด็จมาของพระเยซูในฐานะองค์จอมกษัตริย์ด้วยหัวใจ และท่าทีที่ถูกต้อง ตื่นเต้นยินดี พิจารณาในส่วนที่เราต้องทำ ถอดเสื้อคลุมต่างๆ ของเราออก เพื่อขจัดอุปสรรคที่เราจะสามารถมีประสบการณ์กับชัยชนะของพระองค์ ท่านจะได้ร่วมขบวนสรรเสริญพระองค์ รับชีวิตแห่งชัยชนะของพระองค์เข้ามา และดำเนินไปกับชัยชนะ

และนั่นให้ความหมายกับเราในวันนี้ ในเรื่องหัวใจ และท่าทีของเราที่มีต่อพระวจนะของพระองค์ในฐานะองค์จอมกษัตริย์ ที่จะอนุญาตให้พระวจนะปกครองเรา ยอมจำนนต่อพระวจนะ และปฏิบัติตามพระวจนะในทุกด้านของชีวิต ดำเนินไปใน ชัยชนะของพระองค์ และประสบความสำเร็จ มีชัยชนะในทุกด้านของชีวิตซึ่งเป็นน้ำพระทัยของพระเจ้า เป็นจุดประสงค์ที่ พระเยซูเสด็จมาในฐานะองค์จอมกษัตริย์ของเรา

**คำถามอภิปราย:**

1. ใน มัทธิว บทที่ 21 เราควรต้อนรับพระเยซูในฐานะอะไร และด้วยท่าทีอย่างไร?
2. มีสิ่งใดที่ท่านต้องทำ เพื่อต้อนรับพระองค์เข้ามาเป็นกษัตริย์ปกครองชีวิตของท่าน และท่านจะได้รับอะไร?
3. ในวันนี้ ท่านต้อนรับพระองค์เข้ามาเป็นกษัตริย์ได้อย่างไร?